b'\n_START_ARTICLE_\nOliver Kohlenberg\n_START_PARAGRAPH_\nOliver Kohlenberg (s. 24. tammikuuta 1957 Aachen) on Suomessa asuva saksalaissyntyinen s\xc3\xa4velt\xc3\xa4j\xc3\xa4._NEWLINE_Kohlenberg opiskeli pianonsoittoa Wallydore Eschenbachin johdolla, musiikin teoriaa K\xc3\xb6lniss\xc3\xa4 Hermann Schr\xc3\xb6derin johdolla, s\xc3\xa4vellyst\xc3\xa4 Hampurissa 1975\xe2\x80\x931977 opettajinaan Diether de la Motte ja Gy\xc3\xb6rgy Ligeti sek\xc3\xa4 Helsingiss\xc3\xa4 1977\xe2\x80\x931978 ja 1980\xe2\x80\x931981 Einojuhani Rautavaaran johdolla. Vuosina 1978\xe2\x80\x931980 Kohlenberg opiskeli s\xc3\xa4vellyst\xc3\xa4 Freiburgissa ja Baselissa Klaus Huberin johdolla. Kohlenberg on opettanut vuodesta 1981 Kainuun musiikkiopistossa ja sittemmin my\xc3\xb6s Oulun konservatoriossa, kunnes vuonna 2002 siirtyi asumaan Lahteen ja opettamaan Pirkanmaan ja Lahden ammattikorkeakouluissa.\n_START_SECTION_\nMusiikki\n_START_PARAGRAPH_\nKohlenbergin s\xc3\xa4vellystuotanto sis\xc3\xa4lt\xc3\xa4\xc3\xa4 nelj\xc3\xa4 sinfoniaa, useita oopperoita, konserttoja, runsaasti kamari- ja soolosoitinteoksia sek\xc3\xa4 vokaalimusiikkia. H\xc3\xa4nen tyylins\xc3\xa4 rakentuu ekspressiivisille ratkaisuille ja paksuille sointikentille ja vaatii usein laajaa esitt\xc3\xa4jist\xc3\xb6\xc3\xa4. H\xc3\xa4nen musiikkinsa etenee vapaapulsatiivisesti tai muuten improvisatorisesti, mutta my\xc3\xb6s perinteisin keinoin.'